Krieketbeursies gaan bult danksy SA20Graeme Smith. Foto: Twitter. Daar sal prysgeld van R70 miljoen (meer as $4 miljoen) op die spel wees wanneer die SA20-toernooi in alle erns in Januarie begin. Volgens Graeme Smith is daar hard agter die skerms gewerk om hierdie ongekende (altans vanuit ŉ Suid-Afrikaanse oogpunt) finansiële aansporing vir die eerste seisoen van die SA20-skouspel te bewerkstellig. “Hierdie toernooi is ŉ eerste keer vir Suid-Afrikaanse krieket en ŉ verdere aanduiding van SA20 se ambisie om ŉ positiewe invloed op plaaslike krieket te hê,” het die voormalige Protea-kaptein en SA20-toernooikommissaris gesê. Ses franchise-spanne, wat almal deur die skatryk eienaars van die Indiese Premierliga-spanne besit word, sal sake in meer as 30 wedstryde uitspook om te sien wie as die uiteindelike kampioen gekroon word. R70 Million Prize Purse Announced. Now That’s What I call Cricket! https://t.co/LeymzVR16X #SA20 #Betway pic.twitter.com/ELPLkmK1iA — SA20_League (@SA20_League) December 20, 2022 Van die wêreld se voorste krieketspeler sal in aksie wees en die Pretoria Capitals het gister vir Wayne Parnell as sy kaptein aangewys. “Ek sien daarna uit om die bul by die horings saam met die manne te pak. Ons wil ŉ onverskrokke benadering volg en die spelers moenie skroom om hul stempel af te druk nie,” het die Protea gesê. Wayne Parnell. Foto: Mal Fairclough/AFP. Elke franchise in die SA20-toernooi sal vyf tuis- en vyf wegwedstryde speel, terwyl die uitspeelwedstryde vanaf 8 Februarie in Johannesburg en Pretoria beslis word. Oudergewoonte sal die Wanderers op 11 Februarie gasheer vir die eindstryd speel. “Die Wanderers het deur die jare reeds baie onvergeetlike eindstryde aangebied en ons verwag weereens ŉ volgepakte stadion wanneer die twee beste spanne in die toernooi mekaar die stryd aansê,” het Smith gesê. Al die wedstryde sal regstreeks op SuperSport uitgesaai word. 10 Januarie: MI Cape Town teen Paarl Royals (17:30 in Kaapstad) 11 Januarie: Durban Super Giants teen Johannesburg Super Kings (17:30 in Durban) 12 Januarie: Sunrisers Eastern Cape teen Pretoria Capitals (17:30 in Gqeberha) 13 Januarie: Paarl Royals teen Johannesburg Super Kings (13:30 in die Paarl) 14 Januarie: Pretoria Capitals teen Sunrisers Eastern Cape (13:30 in Pretoria); MI Cape Town teen Johannesburg Super Kings (17:30 in Kaapstad) 15 Januarie: Durban Super Giants teen Paarl Royals (13:30 in Durban) 16 Januarie: Sunrisers Eastern Cape teen MI Cape Town (17:30 in Gqeberha) 17 Janaurie: Paarl Royals teen Durban Super Giants (13:30 in die Paarl); Johannesburg Super Kings teen Pretoria Capitals (17:30 in Johannesburg).